作者:陳允平
標題:西平樂慢・西平樂
內容:泛梗飄萍，入山登陸，迢遞霧迥煙賒。漠漠蒹葭，依依楊柳，天涯總是愁遮。嘆寂寞塵埃滿眼，夢逐孤雲縹緲，春潮帶雨，鷗迎遠漵，雁別平沙。寒食梨花素約，腸斷處，對景暗傷嗟。晚鐘煙寺，晨雞月店，徵褐蕭疏，破帽敧斜。憶幾度、微吟馬上，長嘯舟中，慣踏新豐巷陌，舊酒猶香，憔悴東風自歲華。重憶少年，櫻桃漸熟，松粉初黃，短楫歡呼，日日江南，煙村八九人家。